Author: klobucnik
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 7.11. 2001
									 k číslu: 6994/2001
									 k bodu: 15

S t a n o v i s k o

k Návrhu na zmenu Opatrenia č. 22 Prílohy k uzneseniu vlády SR číslo 59/2001

I.

     Materiál na rokovanie vlády SR predkladá minister životného prostredia na základe vlastnej iniciatívy.

     Materiál obsahuje návrh uznesenia vlády SR, predkladaciu správu, vyhodnotenie pripomienok a návrh komuniké.

     V uznesení vlády SR č. 59 /2001, ktoré bolo prijaté k návrhu environmentálnych opatrení na revitalizáciu krajiny Žiarskej kotliny bolo v opatrení č.22 uložené zabezpečiť mapy radónového rizika  jednak v zastavaných územiach všetkých obcí zaťaženého územia Žiarskej kotliny v M 1 : 2000, jednak v miestach zvýšeného výskytu radónového rizika (stredné a vysoké radónové riziko – bod 1.2. Radón) vo vhodnej mierke. Gestorskou zodpovednosťou za splnenie tohto opatrenia bolo poverené Ministerstvo životného prostredia SR.

     Predkladatelia v predloženom návrhu uvádzajú, že po rozbore vecných a finančných otázok súvisiacich s citovaným  opatrením nie je reálne uvedené opatrenie splniť a navrhujú znenie opatrenia zmeniť.

     K pôvodnému návrhu bol vypracovaný dodatok, ktorý bol doručený na Úrad vlády SR 31.10.2001.

II.

     V rámci medzirezortného pripomienkového konania bol predložený návrh odoslaný na pripomienkovanie MH SR, MP SR, MDPT SR, MZ SR a Krajskému úradu Banská Bystrica. Pripomienky MZ SR a Krajského úradu Banská Bystrica boli predkladateľmi vysvetlené.

III.

     Cieľom predloženého návrhu je zmeniť znenie opatrenia č. 22 z uznesenia vlády SR č. 59/2001 tak, aby jeho splnenie nadobudlo reálny rozmer.

     V návrhu sa uvádza, že ak by sa pri plnení uvedeného opatrenia postupovalo podľa pôvodného textu, t.j. pripravovali by sa mapy radónového rizika v mierke 1:2000, náklady na ich vypracovanie by boli 5 – násobne vyššie oproti nákladom uvádzaným pri opatrení (1500 tis. Sk). Okrem toho takýmto postupom by sa porušila vyhláška MF SR č. 305/1993 Z.z., ktorá neumožňuje financovať práce etapy podrobného prieskumu zo štátneho rozpočtu (a navrhované merania do tejto kategórie patria).

     V tejto súvislosti je potrebné upozorniť, že uvádzané skutočnosti (t.j. výška nákladov potrebných na vypracovanie máp radónového rizika v mierke 1 :2000 a znenie vyhlášky MF SR č. 305/1993) mali byť predkladateľom známe už pri prijímaní uznesenia vlády SR č. 59 z 24. januára 2001 a vláda SR nemusela byť zaťažovaná takýmito návrhmi. 

     K zmenenému zneniu opatrenia č. 22 prílohy k uzneseniu vlády SR č. 59/2001 nemáme pripomienky, v návrhu uznesenia v bode A.1. odporúčame slovo „nasledovne“ nahradiť výrazom „takto“( VLÁDA A. mení A.1. Opatrenie č. 22 Prílohy k uzneseniu vlády SR č. 59/2001 takto:). 

Bratislava 5.11.2001